text: Анастасия Стойчева, синоптик: През следващите дни температурите на места ще надхвърлят 40 градуса
  София. През следващите дни температурите на места ще надхвърлят 40 градуса. Това каза в интервю за предаването "Добър ден, България" на Радио "Фокус" синоптикът Анастасия Стойчева.
  "Навсякъде в равнината част на страната температурите ще са високи, което е обичайно за края на юли, когато отбелязваме горещниците. В интерес на истината абсолютният екстремум за нашата страна е 45,2 градуса, постигнат през 1916 година в Садово. Ние ще бъдем далеч от тези температури, но все пак през следващите дни температурите ще достигнат и в отделни райони в низините ще надхвърлят 40 градуса. Това ще се случи в отделни райони на Дунавската равнина, Горнотракийската низина в крайните югозападни райони", допълни Анастасия Стойчева.
  Най-горещите дни ще продължат до края на юли и самото начало на август, още на 2 август предстои кратко понижение на температурите, но тъй като въздушната маса ще е достатъчно суха, не се очакват валежи. Ще има локални интензивни валежи с краткотрайно понижение на температурите, но те ще бъдат епизодични, на много изолирани места и няма да променят общия характер на сухото и горещо време през лятото у нас, допълни Анастасия Стойчева. Тя допълни, че сме далеч от рекордни температури.